Райнер Мария Рилке
О, боже! Всеки шумен град…

Превод от немски: Стоян Бакърджиев, 1979

chitanka.info

О, боже! Всеки шумен град

ти на разруха сам обрече;

река от пламъци потече,

надеждата не може вече

да върне времето назад.

Живеят хора тук, живеят зле,

натъпкани в подземни тесни стаи,

и стаден ужас вечно ги терзае.

Навън цъфти полето и ухае,

но те не зърват твоето поле.

Зад мътните прозорци, зад стъклата

тълпи деца сред сенките растат,

без да узнаят, че цъфтят цветята,

че вее вятърът, пламти денят —

деца са, а тъгуват и мълчат.

Девойките бленуват все по нещо,

невинният им свят пред тях расте;

това, което ги влече горещо,

го няма тук — и се затварят те.

И стават майки в детството си още

по воля на жестоката съдба,

а сетне горък плач през дълги нощи,

години без копнежи и борба.

Постелите им са за смърт готови,

те я жадуват дълго в своя дом;

умират бавно, сякаш са в окови,

и към Смъртта пристъпят просешком.

1903

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.